Չվերադարձան (կտավ)

«Չվերադարձան» 1964, 1965, 1968-1970 թվականներ, ՀԽՍՀ ժողովրդական նկարիչ Էդուարդ Իսաբեկյանի «Չվերադարձան» (1964, 1965, 1968-1970 թվականներ) վերնագրով կտավներն արված են մի քանի տարբերակներով։

«Չվերադարձան. 1945 թվական» տարբերակում բնանկարի խստաշունչ վեհությունը, ծավալաձևերի կտրուկ, բյուրեղանման անցումներն ընդգծված են լուսաստվերային հակադրություններով, երկնքի թանձր կապույտի հագեցվածությամբ։ Արտահայտչականությանը մեծապես նպաստում է նաև հարթապատկերային մոդելավորումը, ֆիգուրատիվ սլացիկությունն ու ծեր կնոջ զուսպ, ընդհանրացված պրոֆիլային դիրքը։ Երիտասարդ աղջկա ներկայությունը տրամադրության ընդհանրության ու իմաստային հակադրության յուրօրինակ դրսևորում է, որպես կյանքի շարունակելիության, գալիքի գաղափար։

Աշխատանքը գտնվում է Հայաստանի ազգային պատկերասրահում։

«Չվերադարձան. էսքիզ. 1965», այստեղ Իսաբեկյանը գտել է իրեն յուրահատուկ լիրիկա-դրամատիկական մոտիվը, որով դրսևորել է իր խոհերն ու ապրումները Երկրորդ համաշխարհային պատերազմի զոհերի նկատմամբ։ Էսքիզում տան շեմին լակոնիկ պատկերված են երկու կին` ծեր և երիտասարդ։ Նրանք անհույս սպասում են նրանց, որոնք իրենց կյանքն են զոհել ուրիշների երջանկության համար։ Շուրջը փռված է լեռնաստանի գեղատեսիլ բնությունը, որի հանգած նուրբ գույներն ասես «երգում են» թախծոտ ու վեհապանծ մի երգ զոհված հերոսների մասին։

Աշխատանքը գտնվում է Հայաստանի ազգային պատկերասրահում։ Արժանացել է Հանրապետական մրցանակի։

Ծանոթագրություններ

Արտաքին հղումներ 
 Էդուարդ Իսաբեկյանի պաշտոնական կայքը

Էդուարդ Իսաբեկյանի նկարներ
Կանայք կտավներում